ทองปิดพุ่ง 31.9 ดอลล์
สัญญาทองคำตลาดนิวยอร์กปิดพุ่งขึ้นแข็งแกร่ง31.9 ดอลล์ คลายวิตกหนี้ยุโรป- ดอลล์อ่อน
26 ก.ค. 2555

สัญญาทองคำตลาดนิวยอร์กปิดพุ่งขึ้นแข็งแกร่ง31.9 ดอลล์ คลายวิตกหนี้ยุโรป- ดอลล์อ่อน
สัญญาทองคำตลาด COMEX (Commodity Exchange) ส่งมอบเดือนส.ค.พุ่งขึ้น 31.9 ดอลลาร์ หรือ 2.02% ปิดที่ 1,608.1 ดอลลาร์/ออนซ์ หลังจากเคลื่อนตัวในช่วง 1608.1 - 1598.8 ดอลลาร์
ข้อมูลเศรษฐกิจที่อ่อนแอของสหรัฐอาจจะหนุนให้เฟดตัดสินใจใช้มาตรการกระตุ้นเศรษฐกิจในระยะใกล้นี้ โดยเมื่อช่วงค่ำวานนี้ตามเวลาไทยกระทรวงพาณิชย์สหรัฐเปิดเผยว่า ยอดขายบ้านใหม่เดือนมิ.ย.ปรับตัวลดลง 8.4% จากเดือนพ.ค. ซึ่งถือว่าร่วงหนักสุดในรอบกว่า 1 ปี สู่ระดับ 350,000 ยูนิต ซึ่งเป็นระดับต่ำสุดในรอบ 5 เดือน
นอกจากนี้ ตลาดยังได้แรงหนุนหลังจากที่นายเอวัลด์ โนวอตนี สมาชิกสภาบริหารของอีซีบีกล่าวว่า กองทุนกลไกรักษาเสถียรภาพยุโรป (ESM) ซึ่งเป็นกองทุนช่วยเหลือถาวรของยูโรโซน อาจสามารถขยายวงเงินปล่อยกู้ได้ หากกองทุน ESM ได้ใบอนุญาตทำธุรกิจธนาคาร ซึ่งจะทำให้ ESM สามารถเข้าถึงเงินกู้ของธนาคารกลางยุโรปได้
ทั้งนี้ ถ้อยแถลงดังกล่าวส่งผลให้สกุลเงินดอลลาร์สหรัฐร่วงลงเมื่อเทียบกับยูโร ซึ่งนับเป็นอีกปัจจัยหนึ่งที่หนุนสัญญาทองคำทะยานขึ้นด้วย